'Bid vir haar', vra ma van 11-jarige met nierversaking | Maroela Media
Larochelle speel met die tablet-rekenaar wat sy by Kersvader gekry het. Foto: Facbook/Gebedsgroep vir Larochelle
'n Chroniese niersiekte is onlangs by Larochelle Steenberg (11) van Welkom gediagnoseer en sy het dringend 'n nier nodig.
Volgens haar ma, Lisa, is Larochelle al haar hele lewe lank siek. "Hulle het elke keer haar mangels die skuld gegee. Ons staatshospitaal het haar al laat opneem en gesê haar mangels gee vir haar 'n bakteriese infeksie. Ons het haar mangels in Mei verlede jaar laat uithaal, maar sy het siek gebly – sy wil nie eet nie en sy slaap die heeldag. Ons is toe na 'n private kliniek toe en die dokter het gesê ons moet dringend in Bloemfontein uitkom want sy het óf leukemie óf nierversaking."
Die gesin is dadelik Bloemfontein toe, waar Larochelle dadelik opgeneem is. Bloedtoetse het getoon haar niere besig is om in te gee en dat sy net 5 % nierfunksie het. 'n Paar dae later is 'n chroniese niersiekte gediagnoseer – 'n siekte wat sy al sedert geboorte het.
Lisa en haar man, Donald, gaan môre die nodige toetse doen om te bepaal of een van hulle 'n geskikte skenker is, maar sy meen dis maar 'n 50 %-kans. "Larochelle se sussie, Nicole, is 'n perfect match, maar sy is te jonk. Sy is nou eers nege en 'n mens moet 18 of ouer wees." Lisa sê as die toetse môre nie positief is nie, gaan hulle kyk of iemand ander nie kan help nie. "Ons het Larochelle se storie versprei op Facebook en in ons plaaslike koerant en daar is baie mense wat bereid is om vir haar 'n nier te skenk."
Volgens Lisa moet die persoon wat 'n geskikte skenker vir Larochelle is, se bloedgroep O-positief wees.
Ondanks heelwat beperkings woon Larochelle tans skool by. "Daar is 'n pypie in haar maag omdat sy twee keer per dag dialise moet kry. Sy mag nie klasse wissel nie, nie trappe klim nie of 'n swaar tas dra nie. Dis maar swaar vir haar. Ek het tuisskool as oplossing oorweeg, maar daar is nie geld daarvoor nie."
Lisa het gevra dat mense asb vir Larochelle sal bid. "Hulle is ook welkom om by die Facebook-groep aan te sluit."
Newlands Rotariërs help Kaapse brande bestry
Sterkte liefiepop,ek weet jyt baie eina. God is in beheer Lisa,ek glo dat julle gehelp gaan word met finansies dat as Larochelle n nier kry dat julle dadelik RooiKruis toe kan gaan. En as jul niere dalk nie match nie,weet net daar is baie mense wat hulle sal laat toets. Sterkte vir julle gesin.
Hi Lisa, eersten sterkte vir hulle en ons glo die Liewe Vader is groter as jul dogtertjie se siekte! Tuisskool is seker op die staduim die beste vir haar en dit is glad nie duur! Inteendeel goedkoper as die skoolgeld wat jy betaal! Stuur n e pos na [email protected] as jy sterk oor die tuisonderwys voel en vra al jou vrae op die groep wat jou kwel! Ons is n klomp vriendelike mense wat jou graag sal wil raad gee en help!
My Bloedgroep is O- as daar enige kans is dat ek haar kan help waar vind ek uit?
Lisa, ons bid vir julle vir krag en genesing. Ek kan nie eers probeer dink hoe dit moet wees om sulke nuus van jou kinders te kry nie. Ek sien dat jy tuis onderrig oorweeg het, maar dink dis te duur. Dis regtig baaaie goedkoper as gewone skole, gaan kyk na breinlyn of selfs impak. Ek dink dis die beste opsie om haar lyfie rus te laat kry en dat mamma dan heeltyd by haar is.
Liewe mamma Lisa en Larochelle
Dis 'n swaar en onseker pad om te loop, maar weet dat Hy ons nooit alleen los op die pad nie.
Ons het met ons seun (8) by 'n pediatriese nefroloog geland by Tygerberg Hospitaal en is die liewe Vader ewig dankbaar vir die bekwame dokters met wie Hy ons laat paaie kruis het.